ททท. ร่วมกับ 6 สายการบินและพันธมิตร เปิดตัวโครงการ "ฝูงบินท่องเที่ยวไทย Amazing ยิ่งกว่าเดิม" โปรโมชั่นพิเศษ
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยว่า กระทรวงการท่องเที่ยวฯ โดยการท่องเที่ยวแห่งประเทศไทย (ททท.) ร่วมกับ สมาคมสายการบินประเทศไทยและพันธมิตร 6 สายการบิน ได้แก่ นกแอร์ ไทยแอร์เอเชีย ไทยไลอ้อนแอร์ ไทยสมายล์ ไทยเวียตเจ็ท และบางกอกแอร์เวย์ส ดำเนินโครงการ "ฝูงบินท่องเที่ยวไทย Amazing ยิ่งกว่าเดิม" ด้วยการมอบส่วนลดหรือสิทธิพิเศษให้แก่นักท่องเที่ยวที่จะเดินทางท่องเที่ยวภายในประเทศ ตั้งแต่วันนี้ 23 มีนาคม 2564 เป็นต้นไป ตามโปรโมชันของแต่ละสายการบิน เพื่อเร่งช่วยเหลือผู้ที่ได้รับผลกระทบจากภาวะชะลอการเดินทางหลังการแพร่ระบาดของโรคโควิด-19 รวมทั้งกระตุ้นให้ประชาชนเชื่อมั่นและออกเดินทางท่องเที่ยวภายในประเทศมากยิ่งขึ้น โดยการเดินทางด้วยเครื่องบิน ถือเป็นกลไกสำคัญในการเดินทางท่องเที่ยวและมีความเชื่อมั่นด้านความปลอดภัยทางสุขอนามัย รวมทั้งยังลดระยะเวลาในการเดินทาง ส่งผลให้นักท่องเที่ยวสามารถเดินทางได้ไกลขึ้น โดยเฉพาะนักท่องเที่ยวกลุ่มวัยทำงานและคนรุ่นใหม่ซึ่งมักจะมีวันลาที่จำกัดสำหรับส่วนลดหรือสิทธิพิเศษของแต่ละสายการบินในครั้งนี้ ได้แก่ สายการบินไทยแอร์เอเชีย ลด 30% จากราคาปกติ ทุกเส้นทางบินภายในประเทศ สายการบินไทย ไลอ้อน แอร์ เสนอโปรโมชันชวนท่องเที่ยววันธรรมดา ซื้อ E-voucher ผ่านทาง Klook ราคาเริ่มต้น 99 บาท/เที่ยวบิน (ไม่รวมภาษีสนามบิน) และสายการบินไทยเวียตเจ็ท เสนอโปรโมชันราคาเริ่มต้น 99 บาท หรือเมื่อรวมภาษีและค่าธรรมเนียมราคาเที่ยวละ 480 บาท เป็นต้น ททท. คาดหวังว่าโครงการดังกล่าว จะเป็นส่วนหนึ่งในการช่วยส่งเสริมการขาย เพื่อสร้างรายได้ให้ภาคส่วนอุตสาหกรรมท่องเที่ยวไทย สามารถกลับมามีกำไรอย่างยั่งยืน รวมทั้งเพิ่มมูลค่าสินค้าและบริการทางการท่องเที่ยว ไม่เน้นจำนวนและปริมาณ เพื่อก้าวสู่การท่องเที่ยวมูลค่าสูงต่อไป